b'\n_START_ARTICLE_\nVeikko Sonninen\n_START_PARAGRAPH_\nVeikko Sonninen (s. 16. toukokuuta 1949 Lapinlahti) on entinen suomalainen j\xc3\xa4rjest\xc3\xb6johtaja ja kustantamoalan aktiivinen toimija._NEWLINE_Sonninen valmistui oikeustieteen kandidaatiksi Helsingin yliopistosta vuonna 1977. H\xc3\xa4n ty\xc3\xb6skenteli L\xc3\xa4\xc3\xa4keteollisuusyhdistyksen toimitusjohtajana vuosina 1978\xe2\x80\x931988. Sonninen siirtyi vuonna 1988 kirjankustannusalalle ja toimi Suomen Kustannusyhdistyksen toimitusjohtajana ja Suomen Kirjas\xc3\xa4\xc3\xa4ti\xc3\xb6n asiamiehen\xc3\xa4 vuosina 1989\xe2\x80\x932007. H\xc3\xa4n toimi s\xc3\xa4\xc3\xa4ti\xc3\xb6n asiamiehen ominaisuudessa l\xc3\xa4hes 20 vuoden ajan Finlandia-, Tieto-Finlandia- ja Finlandia Junior -palkintolautakuntien sihteerin\xc3\xa4._NEWLINE_Tekij\xc3\xa4noikeusj\xc3\xa4rjest\xc3\xb6 Kopioston toimintaan h\xc3\xa4n osallistui 1990-luvun alusta aina el\xc3\xa4kkeelle j\xc3\xa4\xc3\xa4miseens\xc3\xa4 saakka, sek\xc3\xa4 hallituksen varapuheenjohtajana ett\xc3\xa4 valokopiojaoston puheenjohtajana. Samaten h\xc3\xa4n toimi Federation of European Publishers -j\xc3\xa4rjest\xc3\xb6n Executive Committeen j\xc3\xa4senen\xc3\xa4._NEWLINE_Sonninen oli er\xc3\xa4s Helsingin kirjamessujen keskeisi\xc3\xa4 ideoijia ja toimi messujen n\xc3\xa4yttelytoimikunnan puheenjohtajana vuosina 2000\xe2\x80\x932006. Kirjakilta my\xc3\xb6nsi h\xc3\xa4nelle kirjaporvarin arvonimen vuonna 2007._NEWLINE_Sonninen valitsi vuoden 2008 Tieto-Finlandian voittajaksi Marjo T. Nurmisen Tiedon tytt\xc3\xa4ret. Voiton julkistamispuheessa h\xc3\xa4n arvosteli voimakkaasti valintaraadin ratkaisua j\xc3\xa4tt\xc3\xa4\xc3\xa4 Panu Rajalan kirjoittama Mika Waltarin el\xc3\xa4m\xc3\xa4kertateos Unio mystica pois ehdokkaiden joukosta. Puheenvuoro her\xc3\xa4tti lehdist\xc3\xb6ss\xc3\xa4 huomiota._NEWLINE_Sonninen on innokas sanaristikkomies. H\xc3\xa4n on ottanut osaa kaikkiin kolmeentoista ristikonratkonnan SM-kisaan vuosina 1993\xe2\x80\x932018 ja saavuttanut niiss\xc3\xa4 useita mitaleja. H\xc3\xa4n on my\xc3\xb6s laatinut sanaristikoita, muun muassa teoksiinsa Ristikkoretki, Murreristikot, Sata ja yksi ristikkoa ja Pukstaaviristikot.'